Nous Jehans de Chalon, sires d’Allay, et je Guillaumes, fiz çay en arriers mons. Amey, signour d’Arguel, faisons savoir à touz... que nous, en regardant pas et amour à touzjours entre nous, avons fait et acordé ces covenances entre nous: c’est à savoir que nous volons, outroions et acordons, pour nous et pour noz hoirs, que li uns ne li autres de nous ne puisse retenir par auvouement ne par comandise les homes à l’autre ne des homes de noz fiez ne d’autre condicion, et que li uns de nous ne puisse acroi[t]re ne conquerir sus l’autre, se n’estoit par l’exprès consentement de celuy sus cui li uns de nous se voudroit acroitre. Et nous, lidiz Jehans, ne povons ne devons faire four en la ville de Buires, ne ne poons ne ne devons faire molin en la reviere de Douz. Et je, lidiz Guillaumes, ne puis faire ne doy molin es biez d’Arguel, mais demore li molins des Biez adit mons. Jehan, et adit Guillaume li molins de la reviere de Douz en pais deçay et delay, par ensi come il les tienent à temps de la confection de ces lettres. Et devons nous, lidiz Jehans et Guillaumes, acorder les vendenges par le commun acort de trois seignours d’Arguel ou de ces qui demoreroient à leu en non de lour, et partir les emendes des vendenges en tiers, par ensi come l’on a fait ou temps passez. Encour volons nous, lidiz Jehans, que lidiz Willaumes demoroit vestiz et sasiz en pais, senz jemais riens reclamer, en toutes les choses que il est tenanz il et sui homes à temps que ces lettres furent faites. Et je, lidiz Guillaumes, vuil et outroy que lidiz messires Jehans de Chalon demoroit, il et sui homes, vestiz et saisiz de toutes les choses que il tiegnent à tens de la confection de ces lettres. Et nous, lidiz Jehans, ne volons que nule novelerie soit faite es viles où nous partons ensamble adit Guillaumes ne à ses homes. Encour cognoissons nous, lidiz Jehans et Guillaumes, que chescuns de nous ait la justice grant et petite sus ses honmes, et cil qui tient la maison dou moiten ay ausi l’emende et la justice sus ses homes. Et doivent metre li trois seignours d’Arguel les gardes es vignes, c’est à savoir chescun la soue. Et est à savoir que, se eusi estoit que nous, lidiz Jehans, vousissons faire pont en la reviere dou Doub desouz Arguel, que nous ne y poons faire ne à lever nul paaige. Et ce prometons nous par nostre foy adit Guillaume et es suens, pour nous et pour noz hoirs; et se nous ledit pont facions en la reviere adit Guillaume, nous en prometons à doner adit Guillaume loial eschange, à regart de bones genz, tout avant de ce que lidiz pont y fut fait. Item, encor est à savoir que se lidiz messires Jehans achete ou conquiert acunes vignes de ces de Besençon, que soient ou siesent desouz ledit Guillaume, que il les puet acheter et conquerir parmi le loux et le droit paiant qu’eles doivent adit Guillaume; et lidiz Guillaumes puet et doit assiment acheter les vignes qui sunt desouz ledit monseignour Jehan, par teles covenances come lidiz Jehans feroit les vignes qui sunt desouz ledit Guillaume. Et toutes ces choses, par ensi come eles sunt dessus dites et devisées, nous, lidiz Jehanz et Guillaumes, avons promis et encor prometons, pour nous et pour noz hoirs, et par noz soirement fait et doné corporelment sus sains evangiles pour ce corporelment touchiés, tenir et garder fermement à touzjoursmais, senz venir encontre par nous ne par autruy, tasiblement ne en apert. En tesmoignaige de laquel chose, nous avons prié et requis honorable persone et saige l’official de la court de Besençon que il mete le seal de ladite court en ces presentes lettres... Ce fut fait le sambadi devant Pasques flories, l’am mil CCC et siex, ou mois de mars.